Renzo Piano - Wikipedia

# Renzo Piano

### vanuit Wikipedia, die vrye ensiklopedie.

debis-Haus (Berlyn)

Renzo Piano (* 14 September 1937 in Genua, Italië) is een van die beroemdste argitekte van die laat 20ste en vroeë 21ste eeu en staan veral bekend vir sy buitengewone verbinding van argitektuur en nuwe tegnologieë. Ná sy opleiding by die argitektuurskool van die Milaanse Politecnico werk hy tussen 1965 en 1970 saam met Louis Kahn in Philadelphia en Makowsky in Londen en van 1971 tot 1977 met Richard Rogers.

Die belangrikste gemeenskaplike projek, wat Piano saam met Rogers ontwerp het, is die Centre Georges Pompidou (Georges Pompidou-sentrum) in Parys (Frankryk). Hierdie projek maak van Renzo Piano 'n argitek van wêreldfaam. Die Centre, wat ook as Beaubourg bekend staan, dien as 'n kulturele sentrum vir moderne kuns, letterkunde, musiek en industriële ontwerp. 'n Deel van die gebou huisves kantore, restourante, winkels, teaters en parkeerplekke. Die groot sukses van die sentrum, wat nou sowat 25 000 besoekers per dag lok, is ook aan sy buitengewone boustyl te danke. As 'n tipiese voorbeeld van Piano se integrasie van hoëtegnologie in die moderne argitektuur is die sentrum as 'n soort "masjien in die stad" ontwerp - sy tegniese installsies is nie weggesteek nie, maar vorm 'n deel van sy fasade. Staalelemente en gekleurde pype gee aan die gebou 'n industriële voorkoms, wat skerp met die tradisionele boustyle van sy omgewing in 'n ou stadsywyk van Parys kontrasteer.

'n Satellietfoto van Osaka se Kansai-lughawe, wat op 'n kunsmatige eiland in die see lê

Met die Internasionale Kansai-Lughawe in Osaka (Japan) ontwerp hy in 1988 een van die grootste geboue wat ooit opgerig is en lewer met die Daimler Benz-kwartier 'n belangrike bydrae by die heropbou van die historiese sentrum van Berlyn, die Potsdamer Platz. Renzo Piano se projekte sluit ook 'n aantal museums in, soos byvoorbeeld die Menil Collection in Houston (Texas, Verenigde State), 'n museum in die Switserse hoofstad Bern, wat die werke van die skilder Paul Klee behandel, die museum van die Beyeler-stigting in Basel (Switserland) en die uitbou van die High Museum of Art in Atlanta (Georgia, Verenigde State) in die jaar 2005.

Een van sy jongste ontwerpe is die voorgestelde wolkekrabber London Bridge Tower in die Britse hoofstad, wat ná sy voltooing teen die jaar 2010 die hoogste gebou in Europa sal wees.

Renzo Piano het in 1990 die Kyoto-prys en in 1998 die Pritzker-argitektuurprys vir sy lewenswerk ontvang en is deur die UNESCO as 'n Goodwill Ambassador ("Ambassadeur van Welwillendheid") benoem.

## [wysig] Belangrikste projekte

- IRCAM, Parys (Frankryk)
- Kulturele Sentrum Jean-Marie Tjibaou, Nouméa, Nieu-Kaledonië
- Museum van die Beyeler-Stigting, Basel (Switserland)
- IBM Reispawiljoen
- Kunsinstituut van Chicago - uitbouprojek
- Internasionale Kansai-Lughawe, Osaka (Japan)

## [wysig] Eksterne skakels

- Die webwerf van Renzo Piano

## [wysig] Bronne

- Jaye Abbate en Michael C. Thomsett: Celebrating the Art of Architecture. 25 Years of Pritzker Prize Winning Architects. Columbia (MD) 2004: Marketplace Books

Ontsluit van "http://af.wikipedia.org../../../r/e/n/Renzo_Piano_03ee.html"

Kategorie: Italiaanse argitekte

##### Views

- Artikel
- Bespreking
- Huidige wysiging

##### Soek

##### Ander tale

- العربية
- Български
- Deutsch
- English
- Español
- Euskara
- فارسی
- Suomi
- Français
- Galego
- עברית
- Italiano
- 日本語
- ქართული
- Lietuvių
- Nederlands
- ‪Norsk (bokmål)‬
- Polski
- Português
- Српски / Srpski
- ไทย
- Türkçe
- Tiếng Việt
- 中文